text: Købmanden giver op
  02 maj 2010 kl. 16.21
  Der bliver stille i den lille landsby Vesterhede i Billund kommune, når købmanden lukker. Efter 98 år med en købmand i byen er det slut til december.
  Borgerne har været glade for deres lille købmand men med kun 90 husstande i byen, er kundegrundlaget ikke godt nok. 
  -Salget har kørt meget i bølger. De første to år gik salget faktisk op men omkring år 2003 begyndte det at vende og køre den anden vej, siger købmand Leon Kragh.
  
  Butikken bliver ens barn
  Leon Kragh har drevet butikken sammen med sin kone i de sidste 12 år og de bor desuden ovenpå butikken, så det bliver lidt af en omvæltning for familien, når de skal lukke butikken. 
  -Et eller andet sted er det jo ens barn, man har gået og nusset med, siger Leon Kragh og fortsætter:
  - Men der er jo grænser for, hvor længe man kan blive ved.
  Nu glæder købmanden sig til at få mere frihed med familien og slippe for de lange åbningstider.
  
  Have fri som alle andre
  -Vi har jo aldrig prøvet det. At have et almindeligt arbejde og at have fri som andre mennesker det bliver godt nok skønt, siger Leon Krag.
  - Prøv at tænke dig: tre ugers sommerferie uden at lave noget som helst. Det bliver spændende, siger købmanden.
  